Odozvy a reakcie na DKT

„Pod stromčekom som objavil obligátny vianočný darček. Fantastická vec. Prvý-krát v živote som prečítal knihu na jedno posedenie. Vlada Urbana poznám ešte z čias keď pôsobil v Žiline, vnímam jeho pôsobenie v Košiciach. Teraz som sa dozvedel veci o ktorých by som sa nedozvedel nikdy v živote. Ďakujem Zuzke Bobrikovej, Vladovi Urbanovi aj tomu koho napadlo takúto knihu vydať.“

**Peter Zajac, riaditeľ ZUŠ, Giraltovce**

„Fascinujúce čítanie! Zuzka Bobríková sa šikovne pýta a Vlado Urban postupne odhaľuje takmer 50 rokov svojej umeleckej tvorby vo folklórnom svete.“

**Alexandra Brestovičová, odborníčka na literatúru**

Ing. Vladimír Urban je jednou z najproduktívnejších avantgardných osobností v oblasti folklorizmu. Jeho osobné úprimné výpovede sú v knihe plné myšlienok, pohnútok, nápadov a inšpirácií, ktoré sprevádzali tvorbu v jeho celoživotnom diele. Z jeho odpovedí na nahodené otázky je badateľný výrazný zmysel pre scénickú tvorbu, večná snaha hľadať a zaujať vždy niečím novým. Výpovede hovoria o človeku, o výraznej pedagogickej osobnosti, o nepoddajnom managerovi pozitívnych pokrokových nápadov, o večnom hľadaní nových prístupov k spracovaniu tradície, o jeho myslení v širších kontextoch, ktoré zvyčajne malo na folklórne hnutie pozitívne dopady.

Kniha nevedomky nahrádza účinný metodický materiál pre nastupujúce generácie. Ocenia ju najmä tí, ktorí sa pohybujú v obdobnom prostredí a zaoberajú sa podobnou činnosťou.

Každý milovník folklorizmu by si mal knižku prečítať, aby mohol s potešením ako ja, sledovať plnohodnotnú životnú púť silnej osobnosti slovenskej kultúry a viesť svoj osobný dialóg s jeho obohacujúcimi úvahami.

**Doc. Ján Blaho, choreograf a pedagóg VŠMU Bratislava**

„Toto ma tak prekvapilo. Nikdy by som nepripustil, že z folklórneho sveta môže vzniknúť také pútavé a zaujímavé čítanie."

**Matej Lacko (Eifel), hudobník, Prešov**

„Vlado Urban je skvelý, pozitívny, energický človek...je mi cťou ho poznať...kamarátiť sa i spolupracovať s ním...stojí za to prečítať si knihu k Jubileu...Je poučná, ...od kameňa k tancu...alebo ako sa geológ choreografom stal... alebo ako tanec managera folklórnych podujatí formoval“.

**Iveta Višnevská, riaditeľka umeleckej školy, Košice**

„ DOM, V KTOROM SA TANCUJE" je pre mňa po prvom prečítaní – odrazový mostík pre začínajúcich, ktorí majú v sebe trpezlivosť, skromnosť, pracovitosť, radosť z tvorivej práce, cit pre autentičnosť folklóru, aj pre tých, kto má chuť odovzdať našej mladej generácií ľudskosť , radosť zo života a originalitu , ktorá je skrytá často v skromnosti nášho malého Slovenska-či v radoch skromných choreografov ľudového tanca?“

**Stanislava Jurčáková, Bratislava**